CELEX: 52019DC0528
Language: mt
Date: 2019-06-05 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-Programm Nazzjonali ta’ Riforma tar-Renju Unit għall-2019 u li tagħti l-opinjoni tal-Kunsill dwar il-Programm ta’ Konverġenza tar-Renju Unit tal-2018-2019

IL-KUMMISSJONI EWROPEA
            Brussell, 5.6.2019
            COM(2019) 528 final
            Rakkomandazzjoni għal
            RAKKOMANDAZZJONI TAL-KUNSILL
            dwar il-Programm Nazzjonali ta’ Riforma tar-Renju Unit għall-2019 u li tagħti l-opinjoni tal-Kunsill dwar il-Programm ta’ Konverġenza tar-Renju Unit tal-2018-2019
            
               
         
         
            
            
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               dwar il-Programm Nazzjonali ta’ Riforma tar-Renju Unit għall-2019 u li tagħti l-opinjoni tal-Kunsill dwar il-Programm ta’ Konverġenza tar-Renju Unit tal-2018-2019
               
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika
                  1
               , u b’mod partikolari l-Artikolu 9(2) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea,
            
            
               Wara li kkunsidra r-riżoluzzjonijiet tal-Parlament Ewropew,
            
            
               Wara li kkunsidra l-konklużjonijiet tal-Kunsill Ewropew,
            
            
               Wara li kkunsidra l-opinjoni tal-Kumitat tal-Impjiegi,
            
            
               Wara li kkunsidra l-opinjoni tal-Kumitat Ekonomiku u Finanzjarju,
            
            
               Wara li kkunsidra l-opinjoni tal-Kumitat tal-Protezzjoni Soċjali,
            
            
               Wara li kkunsidra l-opinjoni tal-Kumitat tal-Politika Ekonomika,
            
            
               Billi:
            
            
               (1)Fil-21 ta’ Novembru 2018, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew biex tiġi kkoordinata l-politika ekonomika għall-2019. Qieset kif dovut il-Pilastru Ewropew tad-Drittijiet Soċjali, kif ipproklamat mill-Parlament Ewropew, il-Kunsill u l-Kummissjoni fis-17 ta’ Novembru 2017. Il-prijoritajiet tal-Istħarriġ Annwali dwar it-Tkabbir ġew approvati mill-Kunsill Ewropew fil-21 ta’ Marzu 2019. Fil-21 ta’ Novembru 2018 fuq il-bażi tar-Regolament (UE) Nru 1176/2011, il-Kummissjoni adottat ukoll ir-Rapport dwar il-Mekkaniżmu ta’ Twissija, fejn ir-Renju Unit ma kienx identifikat bħala wieħed mill-Istati Membri li dwaru kellha titwettaq analiżi fil-fond. 
            
            
               (2)Ir-rapport tal-pajjiż tal-2019 għar-Renju Unit
                  2
                ġie ppubblikat fis-27 ta’ Frar 2019. Huwa vvaluta l-progress tar-Renju Unit fl-indirizzar tar-rakkomandazzjonijiet speċifiċi għall-pajjiż adottati mill-Kunsill fit-13 ta’ Lulju 2018, is-segwitu mogħti għar-rakkomandazzjonijiet adottati fis-snin preċedenti u l-progress tar-Renju Unit lejn il-miri nazzjonali tiegħu ta’ Ewropa 2020. 
            
            
               (3)Fit-23 ta’ April 2019, ir-Renju Unit ippreżenta l-Programm Nazzjonali ta’ Riforma tal-2019 tiegħu u l-Programm ta’ Konverġenza tal-2018-2019 tiegħu. Biex jiġu kkunsidrati r-rabtiet ta’ bejniethom, iż-żewġ Programmi ġew ivvalutati fl-istess żmien.
            
         
         
            
               (4)Fid-29 ta’ Marzu 2017, ir-Renju Unit innotifika lill-Kunsill Ewropew bl-intenzjoni tiegħu li joħroġ mill-Unjoni Ewropea. Meta r-Renju Unit joħroġ mill-Unjoni Ewropea, dan isir pajjiż terz. Peress li hemm inċertezza dwar id-data u t-termini tal-ħruġ tar-Renju Unit, kif ukoll dwar ir-relazzjonijiet futuri tar-Renju Unit mal-UE, dan id-dokument ma jispekulax dwar l-implikazzjonijiet ekonomiċi possibbli ta’ xenarji differenti. Pereżempju, li r-Renju Unit joħroġ mill-Unjoni Ewropea abbażi tal-Ftehim dwar il-Ħruġ, li ġie miftiehem mill-gvern tar-Renju Unit u li l-Kunsill Ewropew (l-Artikolu 50) approva fil-25 ta’ Novembru 2018, id-dritt tal-Unjoni, inkluż is-Semestru Ewropew, se jkompli japplika għar-Renju Unit u fih, għall-perjodu ta’ tranżizzjoni stabbilit b’dak il-Ftehim.
            
            
               (5)Rakkomandazzjonijiet speċifiċi rilevanti għall-pajjiż ġew indirizzati fl-ipprogrammar tal-Fondi Strutturali u ta’ Investiment Ewropej (“Fondi SIE”) għall-perjodu 2014-2020. Kif previst fl-Artikolu 23 tar-Regolament (UE) Nru 1303/2013 tal-Parlament Ewropew u tal-Kunsill
                  3
               , fejn ikun meħtieġ li jingħata sostenn għall-implimentazzjoni tar-rakkomandazzjonijiet rilevanti tal-Kunsill, il-Kummissjoni tista’ titlob lil Stat Membru li jirrieżamina l-Ftehim ta’ Sħubija u l-programmi rilevanti tiegħu u jipproponi emendi għalihom. Il-Kummissjoni pprovdiet iktar dettalji dwar kif tista’ tagħmel użu minn din id-dispożizzjoni fil-linji gwida dwar l-applikazzjoni tal-miżuri li jorbtu l-effettività tal-Fondi SIE ma’ governanza ekonomika tajba
                  4
               . 
            
            
               (6)Bħalissa r-Renju Unit jinsab fil-parti preventiva tal-Patt ta’ Stabbiltà u Tkabbir u soġġett għar-regola tad-dejn tranżizzjonali sal-2019-2020. Fil-Programm ta’ Konverġenza tal-2018-2019, il-gvern jistenna li d-defiċit nominali jiżdied minn 1,2 % tal-PDG fl-2018-2019 għal 1,4 % tal-PDG fl-2019-2020 u jonqos għal 1,1 % tal-PDG fl-2020-2021. Il-programm ta’ konverġenza ma jinkludix objettiv baġitarju fuq terminu medju. Skont il-Programm ta’ Konverġenza, id-dejn tal-amministrazzjoni pubblika, bħala proporzjon tal-PDG huwa mistenni jonqos minn 85,5 % fl-2018-2019 għal 83,3 % fl-2019-2020 u għal 82,9 % tal-PDG fl-2020-2021. Ix-xenarju makroekonomiku li jirfed dawn il-projezzjonijiet baġitarji huwa plawsibbli. Għalkemm il-miżuri meħtieġa biex jappoġġaw il-miri tad-defiċit ippjanati huma kumplessivament speċifikati sew, il-pressjonijiet li qed jikbru fuq in-nefqa tal-gvern
                  5
                f’għadd ta’ oqsma joħolqu riskju għall-kisba tal-perkors ippjanat għad-defiċit.
            
            
               (7)Fit-13 ta’ Lulju 2018, il-Kunsill irrakkomanda lir-Renju Unit biex jiżgura li r-rata tat-tkabbir nominali tan-nefqa primarja nett tal-gvern ma taqbiżx il-1,6 % fl-2019-2020, li jikkorrispondi għal aġġustament strutturali annwali ta’ 0,6 % tal-PDG. Fuq il-bażi tat-tbassir tar-rebbiegħa tal-Kummissjoni tal-2019, hemm riskju ta’ devjazzjoni sinifikanti mir-rekwiżiti tal-parti preventiva fl-2019-2020.
            
            
               (8)Fl-2020-2021, fid-dawl ta’ proporzjon tad-dejn għall-PDG tar-Renju Unit ta’ ‘l fuq minn 60 %, u marġni tal-potenzjal tal-produzzjoni projettat ta’ 0,3 %, ir-rata ta’ tkabbir nominali tan-nefqa primarja netta tal-gvern jenħtieġ li ma taqbiżx il-1,9 %, f’konformità mal-aġġustament strutturali ta’ 0,6 % tal-PDG, li joriġina mill-matriċi tar-rekwiżiti skont il-Patt ta’ Stabbiltà u Tkabbir. Jekk ma jinbidlux il-politiki, hemm riskju ta’ devjazzjoni sinifikanti mir-rekwiżit fl-2020-2021. Ir-Renju Unit huwa mistenni li jikkonforma mar-regola tad-dejn tranżizzjonali fl-2019–2020, bħala riżultat tad-devjazzjoni annwali permessa ta’ 0,25 %, u mar-regola tad-dejn fl-2020–2021. B’mod ġenerali, il-Kunsill huwa tal-opinjoni li r-Renju Unit irid ikun lest li jieħu miżuri ulterjuri sa mill-2019-2020 biex ikun konformi mad-dispożizzjonijiet tal-Patt ta’ Stabbiltà u Tkabbir.
            
            
               (9)Ir-Renju Unit ilu żmien twil bħala l-ekonomija tal-G7 bl-aktar investiment kapitali baxx bħala sehem mill-PGD. L-investiment ukoll waqa’ b’mod partikolari fil-kriżi finanzjarja, u l-irkupru ta’ wara l-kriżi fl-investiment privat waqaf. L-intensità tal-investiment fir-riċerka u l-iżvilupp tar-Renju Unit kienet madwar 1,7 % tal-PDG għall-aħħar deċennju, taħt il-medja tal-UE. L-investiment fir-riċerka u l-iżvilupp huwa kkonċentrat f’għadd limitat ta’ kumpaniji u reġjuni. Dawn in-nuqqasijiet kbar kemm fil-kapital fiżiku kif ukoll f’dak uman huma l-kawża ewlenija tal-produttività tax-xogħol relattivament baxxa u staġnata tar-Renju Unit.
            
            
               (10)Ir-Renju Unit għandu nuqqas persistenti ta’ akkomodazzjoni. L-irkupru ta’ wara l-kriżi fil-bini tal-akkomodazzjoni tilef il-momentum. Qed jitfaċċaw limitazzjonijiet tal-kapaċità filwaqt li l-kostruzzjoni residenzjali għadha inqas minn dak li huwa meħtieġ biex tiġi sodisfatta d-domanda stmata. Il-prezzijiet tad-djar u l-kirjiet għadhom għoljin, speċjalment f’żoni b’domanda għolja għall-akkomodazzjoni, b’sinjali ta’ sopravalutazzjoni. Għadd sinifikant inqas ta’ żgħażagħ issa huma sidien ta’ djarhom. Il-Gvern qed jimplimenta firxa ta’ miżuri biex jagħti spinta lill-provvista tal-akkomodazzjoni. Fl-istess ħin, l-ammont u l-post fejn tinsab l-art disponibbli għal akkomodazzjoni ġdida għadha limitata minħabba regolamentazzjoni stretta tas-suq tal-artijiet, b’mod partikolari madwar il-bliet.
            
            
               (11)Hemm bżonn ta’ investiment kbir biex jiġu modernizzati u estiżi n-netwerks tal-infrastruttura filwaqt li jitnaqqsu l-kostijiet tal-proġett u l-emissjonijiet tal-gassijiet b’effett ta’ serra. Qed jiżdiedu l-pressjonijiet ta’ kapaċità fin-netwerks tat-toroq, tal-ferroviji u tal-avjazzjoni. Ir-Renju Unit jeħtieġ li jipprovdi kapaċità sinifikanti ġdida u aktar ekoloġika għall-ġenerazzjoni u l-provvista tal-enerġija. L-iżvilupp tal-infrastruttura tar-Renju Unit kellu t-tendenza li jiswa ħafna u mexa bil-mod. Wara deċennji ta’ nuqqas ta’ investiment pubbliku, il-gvern qed jibda jittratta d-defiċit tal-infrastruttura, iżda se jkun ta’ sfida li jiġi żgurat l-ammont ta’ finanzjament estern meħtieġ fil-projezzjonijiet tal-gvern b’mod kosteffikaċi.
            
            
               (12)Għalkemm il-qgħad huwa baxx, il-pagi reali għadhom taħt l-ogħla livell ta’ qabel il-kriżi. Il-proporzjon għoli ta’ impjegati b’ħiliet baxxi għandhom prospetti limitati ta’ progress fil-karriera, biex b’hekk joħolqu piż fuq il-produttività u jikkontribwixxu għal livelli għoljin ta’ faqar fost dawk li jaħdmu. Hemm lok biex titjieb l-effikaċja tas-sistemi ta’ edukazzjoni u taħriġ fil-ħiliet bażiċi u tekniċi. Il-Gvern qed jagħmel riformi kemm fit-taħriġ fil-klassi kif ukoll fit-taħriġ fuq ix-xogħol, iżda r-reġistrazzjonijiet kumplessivi tas-sistema l-ġdida fuq żewġ binarji huma ħafna inqas milli mistenni.
            
            
               (13)Fil-kuntest tas-Semestru Ewropew 2019, il-Kummissjoni wettqet analiżi komprensiva tal-politika ekonomika tar-Renju Unit u ppubblikatha fir-rapport tal-pajjiż tal-2019. Hija vvalutat ukoll il-Programm ta’ Konverġenza tal-2018-2019, il-Programm Nazzjonali ta’ Riforma tal-2019 u s-segwitu mogħti għar-rakkomandazzjonijiet indirizzati lir-Renju Unit fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fir-Renju Unit, imma qieset ukoll il-konformità tagħhom mar-regoli u mal-gwida tal-Unjoni. Dan jirrifletti l-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-Unjoni għad-deċiżjonijiet nazzjonali futuri. 
            
            
               (14)Fid-dawl ta’ din il-valutazzjoni, il-Kunsill eżamina l-Programm ta’ Konverġenza tal-2018-2019 u l-opinjoni tiegħu
                  6
                hija riflessa b’mod partikolari fir-rakkomandazzjoni (1) hawn taħt.
            
            
               B’DAN JIRRAKKOMANDA li r-Renju Unit jieħu azzjoni fl-2019 u fl-2020 biex:
            
            
               1.Jiżgura li r-rata tat-tkabbir nominali tal-infiq pubbliku primarju nett ma jaqbiżx il-1,9 % fl-2020-2021, li jikkorrispondi għal aġġustament strutturali annwali ta’ 0,6 % tal-PDG.
            
            
               2.Jiffoka l-politika ekonomika relatata mal-investiment fuq ir-riċerka u l-innovazzjoni, l-akkomodazzjoni, it-taħriġ u t-titjib tal-ħiliet, it-trasport sostenibbli u t-tranżizzjoni b’livell baxx ta’ karbonju u enerġija, filwaqt li titqies id-diversità reġjonali.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 209, 2.8.1997, p. 1.
               
               
                  
                     (2)
                  
                        SWD(2019) 1027 final.
               
               
                  
                     (3)
                  
                        Ir-Regolament (UE) Nru 1303/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (ĠU L 347 20.12.2013, p. 320).
               
               
                  
                     (4)
                  
                        COM(2014) 494 final.
               
               
                  
                     (5)
                  
                        In-nefqa primarja nett tal-gvern hi magħmula min-nefqa totali tal-gvern mingħajr in-nefqa marbuta mal-imgħax, in-nefqa marbuta mal-programmi tal-Unjoni kompletament koperti mid-dħul tal-fondi tal-Unjoni u mill-bidliet mhux diskrezzjonali fin-nefqa marbuta mal-benefiċċju tal-qgħad. Il-formazzjoni grossa tal-kapital fiss iffinanzjata fuq livell nazzjonali hija mifruxa fuq perjodu ta’ erba’(4) snin. Miżuri ta’ dħul diskrezzjonali jew żidiet fid-dħul mitluba mil-liġi huma meqjusa. Miżuri ta’ darba fuq in-naħa kemm tad-dħul kif ukoll tan-nefqa huma mnaqqsa.
               
               
                  
                     (6)
                  
                        Skont l-Artikolu 5(2) tar-Regolament tal-Kunsill (KE) Nru 1466/97.